Document ID: 32014R1396

ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1396/2014 ΤΗΣ ΕΠΙΤΡΟΠΉΣ
της 20ής Οκτωβρίου 2014
για τη θέσπιση σχεδίου απορρίψεων στη Βαλτική θάλασσα
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως τα άρθρα 15 παράγραφος 6 και 18 παράγραφοι 1 και 3,
Εκτιμώντας τα ακόλουθα:
(1)
Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της ΕΕ μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
(2)
Το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εγκρίνει σχέδια απορρίψεων μέσω κατ' εξουσιοδότηση πράξεων για περίοδο που δεν υπερβαίνει τα τρία έτη, με βάση κοινές συστάσεις από τα κράτη μέλη, σε συνεννόηση με τα οικεία γνωμοδοτικά συμβούλια.
(3)
Η Δανία, η Γερμανία, η Εσθονία, η Λετονία, η Λιθουανία, η Πολωνία, η Φινλανδία και η Σουηδία έχουν άμεσο συμφέρον διαχείρισης της αλιείας στη Βαλτική θάλασσα. Τα εν λόγω κράτη μέλη υπέβαλαν κοινή σύσταση (2) προς την Επιτροπή, κατόπιν διαβούλευσης με το γνωμοδοτικό συμβούλιο για τη Βαλτική θάλασσα. Αρμόδιοι επιστημονικοί φορείς συνέβαλαν σε επιστημονικό επίπεδο. Τα μέτρα που περιλαμβάνονται στην κοινή σύσταση σύμφωνα με το άρθρο 15 παράγραφος 6 του κανονισμού (ΕΕ) αριθ. 1380/2013 και ως εκ τούτου, σύμφωνα με το άρθρο 18 παράγραφος 3 του κανονισμού (ΕΕ) αριθ. 1380/2013, θα πρέπει να περιληφθούν στον παρόντα κανονισμό.
(4)
Σύμφωνα με το άρθρο 15 παράγραφος 1 στοιχείο α) του κανονισμού (ΕΕ) αριθ. 1380/2013, η υποχρέωση εκφόρτωσης πρέπει να εφαρμόζεται όσον αφορά τα αλιεύματα ειδών που υπόκεινται σε όρια αλιευμάτων τα οποία αλιεύονται στο πλαίσιο της αλιείας μικρών πελαγικών ειδών, που αφορούν την αλιεία ρέγγας και παπαλίνας (σαρδελόρεγγας) καθώς και στο πλαίσιο της αλιείας για βιομηχανικούς σκοπούς στη Βαλτική θάλασσα, από την 1η Ιανουαρίου 2015. Θα πρέπει επίσης να ισχύει όσον αφορά τα εν λόγω αλιεύματα στο πλαίσιο της αλιείας σολομού το αργότερο από την εν λόγω ημερομηνία. Ο γάδος θεωρείται είδος που προσδιορίζει ορισμένους τύπους αλιείας στη Βαλτική θάλασσα. Η χωματίδα αλιεύεται ως επί το πλείστον ως παρεμπίπτον αλίευμα σε ορισμένους τύπους αλιείας γάδου και υπόκειται σε όρια αλιευμάτων. Σύμφωνα με το άρθρο 15 παράγραφος 1 στοιχείο β) του κανονισμού (ΕΕ) αριθ. 1380/2013, η υποχρέωση εκφόρτωσης θα πρέπει κατά συνέπεια εφαρμόζεται για τον γάδο το αργότερο από την 1η Ιανουαρίου 2015 και για την ευρωπαϊκή χωματίδα το αργότερο από την 1η Ιανουαρίου 2017. Σύμφωνα με την κοινή σύσταση, το παρόν σχέδιο απορρίψεων πρέπει, επομένως, να καλύπτει όλα τα αλιεύματα ρέγγας, παπαλίνας, σολομού, γάδου και χωματίδας στο πλαίσιο της αλιείας στη Βαλτική θάλασσα από την 1η Ιανουαρίου 2015 ή από την 1η Ιανουαρίου 2017, ανάλογα με την περίπτωση.
(5)
Η κοινή σύσταση προβλέπει εξαίρεση από την υποχρέωση εκφόρτωσης σολομού και γάδου που αλιεύονται με δίχτυα-παγίδες (νταλιάνια), με κιούρτους και κοφινέλλα, με βολκούς και με δίχτυα-ενέδρες. Η απαλλαγή αυτή βασίζεται σε επιστημονικά στοιχεία όσον αφορά την υψηλή επιβιωσιμότητα, που παρείχε το φόρουμ για την αλιεία στη Βαλτική θάλασσα (BALTFISH) και εξετάστηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ). Η ΕΤΟΕΑ σημειώνει ότι οι περισσότερες από τις απαιτούμενες πληροφορίες βάσει των οποίων αιτιολογούνται οι εν λόγω εξαιρέσεις περιλαμβάνονται στην κοινή σύσταση του φόρουμ BALTFISH (3). Η ΕΤΟΕΑ κατέληξε στο συμπέρασμα πως, δεδομένου ότι τα εν λόγω εργαλεία λειτουργούν με παγίδευση ιχθύων εντός μιας στατικής διάταξης διχτυών, σε αντίθεση με τα δίχτυα εμπλοκής ή τα αγκίστρια για παράδειγμα, είναι εύλογο να υποτεθεί ότι η θνησιμότητα λόγω των εργαλείων αυτών θα είναι επίσης χαμηλή, συνήθως κάτω του 10 %. Ωστόσο, η ΕΤΟΕΑ συνέστησε τη διεξαγωγή περαιτέρω εργασιών για να επιβεβαιωθεί εάν η υπόθεση περί χαμηλότερης θνησιμότητας ήταν έγκυρη, καθώς και σχετικά με τις πρακτικές διακίνησης και τις επικρατούσες περιβαλλοντικές συνθήκες. Ως εκ τούτου, η εξαίρεση θα πρέπει να περιληφθεί στον παρόντα κανονισμό.
(6)
Σύμφωνα με το άρθρο 15 παράγραφος 10 του κανονισμού (ΕΕ) αριθ. 1380/2013, μπορούν να καθορίζονται ελάχιστα μεγέθη αναφοράς διατήρησης (ΕΜΑΔ) προκειμένου να διασφαλίζεται η προστασία των νεαρών θαλάσσιων οργανισμών. Επί του παρόντος, ένα ελάχιστο μέγεθος 38 cm ισχύει για τον γάδο δυνάμει του κανονισμού (ΕΚ) αριθ. 2187/2005 του Συμβουλίου (4). Τα επιστημονικά στοιχεία που εξετάστηκαν από την ΕΤΟΕΑ συνηγορούν υπέρ του καθορισμού των ελάχιστων μεγεθών αναφοράς διατήρησης για τον γάδο σε 35 cm. Ειδικότερα, η ΕΤΟΕΑ κατέληξε στο συμπέρασμα ότι ενδέχεται να υφίστανται εύλογες βιολογικές αιτίες για τη μείωση του ελάχιστου μεγέθους των 38 cm ώστε να μειωθούν τα σημερινά επίπεδα απορρίψεων. Κατέληξε, επίσης, στο συμπέρασμα ότι στο πλαίσιο της υποχρέωσης εκφόρτωσης, ο καθορισμός ΕΜΑΔ 35 cm για τον γάδο ενδέχεται να μειώσει το επίπεδο των αλιευμάτων που απαγορεύεται να πωλούνται για ανθρώπινη κατανάλωση και ότι κανένα επιχείρημα δεν διατυπώθηκε όσον αφορά την πρώτη αναπαραγωγή ιχθύων, υπέρ του καθορισμού ΕΜΑΔ 38 cm στη Βαλτική. Ως εκ τούτου, το ΕΜΑΔ για τον γάδο στη Βαλτική θα πρέπει να είναι 35 cm.
(7)
Ο παρών κανονισμός θα πρέπει να εφαρμοστεί από την 1η Ιανουαρίου 2015 προκειμένου να συμμορφωθεί με τα χρονικά πλαίσια που καθορίζονται στο άρθρο 15 παράγραφος 1 του κανονισμού (ΕΕ) αριθ. 1380/2013. Σύμφωνα με το άρθρο 15 παράγραφος 6 του εν λόγω κανονισμού, θα πρέπει να εφαρμοστεί για περίοδο που δεν υπερβαίνει τα τρία έτη,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αντικείμενο
Ο παρών κανονισμός καθορίζει τις λεπτομέρειες εφαρμογής της υποχρέωσης εκφόρτωσης, όπως προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013, της Βαλτικής θάλασσας, όπως ορίζεται στο άρθρο 4 παράγραφος 2 στοιχείο β) του εν λόγω κανονισμού:
α)
από την 1η Ιανουαρίου 2015, όσον αφορά την αλιεία ρέγγας, παπαλίνας, σολομού και γάδου·
β)
από την 1η Ιανουαρίου 2017 όσον αφορά τη χωματίδα που αλιεύεται στο πλαίσιο όλων των τύπων αλιείας.
Άρθρο 2
Εξαίρεση που αφορά την ικανότητα επιβίωσης
Κατά παρέκκλιση από το άρθρο 15 παράγραφος 1 του κανονισμού (ΕΕ) αριθ. 1380/2013, η υποχρέωση εκφόρτωσης δεν εφαρμόζεται για τον γάδο και τον σολομό που αλιεύονται με δίχτυα-παγίδες (νταλιάνια), με κιούρτους και κοφινέλλα, με βολκούς και με δίχτυα-ενέδρες. Τα ως άνω αλιεύματα γάδου και σολομού είναι δυνατόν να ελευθερώνονται στη θάλασσα.
Άρθρο 3
Ελάχιστα μεγέθη αναφοράς διατήρησης
Το ελάχιστο μέγεθος αναφοράς διατήρησης για τον γάδο στη Βαλτική είναι 35 cm.
Άρθρο 4
Έναρξη ισχύος
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2015 μέχρι τις 31 Δεκεμβρίου 2017.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Οκτωβρίου 2014.

Labels: 20
6